प्रेमिका को काबू में रखना चाहते हैं जलनखोर प्रेमी, सनकी प्रेमी की पहचान ऐसे करें
जिल्टेड लवर्स यानी ऐसे प्रेमी/प्रेमिका जो सामने वाले की भावनाओं की चोट पहुंचाकर अपना रिश्ता खत्म करते हैं।
छत्तीसगढ़ के कबीरधाम जिले में 30 मार्च 2023 को ललिता की हेमेंद्र मेरावी से शादी हुई। शादी के एक-दो दिन बाद हेमेंद्र गिफ्ट में मिले साउंड बॉक्स चेक कर रहे थे।
हेमेंद्र ने जैसे ही स्पीकर का स्विच ऑन किया वैसे ही ब्लास्ट हो गया। इसमें हेमेंद्र की मौके पर ही मृत्यु हो गई जबकि उनके भाई ने अस्पताल में दम तोड़ दिया।
पुलिस छानबीन में पता चला कि ललिता के पूर्व प्रेमी सरजू ने होम थिएटर सिस्टम में विस्फोटक फिट किया था।
असल में, ललिता ने सूरज से शादी करने से इनकार कर दिया था। इसका अंजाम अब सुर्खियों में है।
प्राइवेट फोटोज सोशल मीडिया पर डालने की धमकी दी 
मुंबई में 8 अप्रैल 2023 को एक शख्स को एक्स-गर्लफ्रेंड और उसकी बहन को धमकी देने के आरोप में गिरफ्तार किया गया।
आरोप है कि 29 साल का संकेत पलांडे लड़की को धमकी दे रहा था कि अगर उसने किसी और से शादी की तो वह उसकी प्राइवेट फोटोज सोशल मीडिया पर डाल देगा।
ब्रेकअप पर एक्स-गर्लफ्रेंड को चाकू मारा 
बीते 10 अप्रैल को दिल्ली में ब्रेकअप करने पर लड़के ने 17 साल की लड़की को चाकू से गोद डाला। गंभीर स्थिति में लड़की को अस्पताल में भर्ती कराया गया। जहां अभी उसकी हालत स्थिर बताई जा रही है।
कौन होते हैं ये ‘आहत’ प्रेमी
ऐसी घटनाओं को अंजाम देने वाले ‘आहत प्रेमियों’ को मनोविज्ञान की भाषा में जिल्टेड लवर्स (Jilted Lovers) कहा जाता है।
जिल्टेड लवर्स यानी ऐसे प्रेमी/प्रेमिका जो सामने वाले की भावनाओं की चोट पहुंचाकर अपना रिश्ता खत्म करते हैं।
पार्टनर के कहीं और जाने, किसी से मिलने, किसी से जरूरत से ज्यादा हंस-बोलकर बात करने से उनमें असुरक्षा की भावना बढ़ती है, जिसकी वजह से रिश्ते में जलन बढ़ती है। ऐसे प्रेमियों को जिल्टेड या जलनखोर कहा जाता है।
साइकोलॉजी टुडे के मुताबिक दुनियाभर में मर्डर की जाने वाली 40 फीसदी महिलाएं और 6 फीसदी पुरुष अपने ‘एक्स’ या पूर्व प्रेमी की इसी जलन का शिकार होकर मौत के मुंह में जाते हैं।
कमजोर ‘कॉन्फिडेंस’ प्रेमी जल्दी आहत होते हैं
रिलेशनशिप कोच शिवानी मिश्री साधू कहती हैं कि प्यार करने के लिए कलेजा चाहिए।
समाज की दकियानूस सोच की परवाह किए बिना प्यार करने के लिए दिलेर होना पड़ता है। बल्कि कलेजा इसलिए भी चाहिए कि आप प्यार में एक-दूसरे की कमियों-गलतियों को बर्दाश्त और नजरअंदाज दोनों कर सकें।
‘हां’ और ‘ना’ भी सुन सकें। और रिश्ता अगर टूटता है तो उसे भी बर्दाश्त कर सकें।
जिन लोगों को खुद पर भरोसा नहीं होता और अगर उन्हें कभी प्यार हो जाता है तो उनका आत्मविश्वास आसमान छूने लगता है। लेकिन किसी वजह से पार्टनर ने रिश्ते को आगे बढ़ाने से मना कर दिया तो वे आपा खो बैठते हैं।
किसी भी सूरत में अपने प्यार को अपने से दूर जाता देख पाना उनके लिए मुश्किल होता है।
इस समय उनके दिमाग में यह बात चलती है कि पार्टनर ने उन्हें क्यों छोड़ा और किसके लिए छोड़ा?
तब एक पल ऐसा आता है जब अकेला पड़ने और छोड़े जाने का दुख उन पर इतना हावी हो जाता है कि वे जलन से भर जाते हैं और अपने पार्टनर की हत्या करने तक का मन बना लेते हैं। इसी तैश में आकर वे गुनाह कर बैठते हैं।
जिल्टेड लवर्स सिंड्रोम यानी दिल टूटने का मर्ज
पार्टनर के इनकार करने या प्यार में नाकाम होने पर बदले की भावना से उसे चोट पहुंचाना या उसकी हत्या का सोचना ही ऐसे व्यक्ति के दिमाग में हमेशा घूमता रहता है।
ब्रिटेन में एक्स की हत्या के 372 मामलों की स्टडी की गई। मरने वालों में 80 फीसदी से ज्यादा महिलाएं थीं।
इनमें से अधिकतर की हत्या उनके पार्टनर ने की। इस तरह की हत्याएं सिर्फ महिला-पुरुष के बीच प्रेम प्रसंग में ही नहीं होतीं बल्कि समलैंगिक जोड़ों में भी देखने को मिलीं जहां पुरुष को उनके मेल पार्टनर ने ही मौत की नींद सुला दिया था।
यह स्टडी करने वाली यूनिवर्सिटी ऑफ ग्लॉस्टरशायर में प्रोफेसर ऑफ पब्लिक प्रोटेक्शन डॉ. जेन मॉन्कटन स्मिथ ने कुछ ऐसे प्रेमियों की पहचान की। उन्होंने बताया कि प्रेमिका या प्रेमी को काबू में रखने वाले व्यक्ति में कातिल बनने की पूरी संभावना होती है।
डॉ. स्मिथ ने पाया कि रिश्ते को आगे बढ़ाने से इनकार करने वाले मामलों में 7 बातें एक जैसी देखने को मिलीं, जहां जलन की वजह से प्रेमी या प्रेमिका ने अपने पार्टनर का मर्डर कर दिया था।
इन सात बातों को समझना जरूरी है। ये सात बातें वो सिग्नल हैं, जो नजर आएं तो यह समझना आसान होगा कि हम किस किस्म के खतरनाक व्यक्ति से प्रेम में हैं-
पार्टनर में ऐसे लक्षण नजर आएं तो हो जाएं सावधान 
1. लड़कियों का पीछा करने या छेड़छाड़ का इतिहास रहा हो
2. कल मिले और आज साथ जीने-मरने की कसम खाने लगे
3. प्यार परवान चढ़ते ही प्रेमी प्रेमिका पर हावी होने लगे
4. किसी भी बात पर लड़की के इनकार पर प्रेमी भड़क उठे
5. पार्टनर बार-बार आत्महत्या की धमकी दे या निगरानी रखे
6. पार्टनर का प्रेमी को मजाक में ही सही लेकिन मारने की बात कहना
7. पार्टनर हथियार खरीदे, एक्स के अकेला होने के मौके खोजे
जलनखोर प्रेमी/प्रेमिका की पहचान कैसे करें
रिलेशनशिप कोच शिवानी मिश्री साधू बताती हैं, किसी भी व्यक्ति के मन में क्या चल रहा है, ये बताना मुश्किल है।
लेकिन हाव-भाव, उसकी बातें और सोच पर बारीकी से गौर किया जाए तो पता लगाया जा सकता है कि व्यक्ति जलनखोर प्रेमी है या नहीं।
इंडियन इंस्टीट्यूट ऑफ मैनेजमेंट (IIM), रोहतक, साइकोलॉजी के असिस्टेंट प्रोफेसर डॉ. रमा शंकर यादव कहते हैं कि कई बार रिलेशनशिप में आने के बाद प्रेमी/प्रेमिका किसी न किसी दबाव में उसे निभा रहे होते हैं।
सोचते हैं अभी कोई नहीं मिल रहा तब तक साथ रह लो, जब कोई मिलेगा तो निकल लेंगे। किसी के मिलते ही पार्टनर बड़ी बेरुखी से रिश्ता तोड़ देता है। लेकिन इसमें दूसरे पार्टनर का दिल टूटता है।
अपने दिल को टूटने से कैसे बचाएं
आहत प्रेमी बनने की स्थिति न आए इसके लिए वक्त रहते यह समझ लेना जरूरी होता है कि पार्टनर अब आपका साथ नहीं चाहता/चाहती है। यह पार्टनर के बर्ताव में धीरे-धीरे नजर आने लगेगा।
जैसे लड़के ने कहा-यार तुम फोन नहीं करती। तो लड़की कहेगी-क्या मैं फोन ही करती रहूं। या पार्टनर को नीचा दिखाने की कोशिश करेगी/करेगा।
कभी साथ बैठकर घंटों बात किया करते थे, लेकिन अगर साथ बैठना कम हो गया है तो यह दूरियों का पहला संकेत है।
अगर रिश्ते में इंटिमेंसी, पैशन और कमिटमेंट न रह जाए तो समझ लें कि अगला इंसान आपका साथ नहीं चाहता। यह बात जितनी जल्दी समझ आ जाए, उतना बेहतर।
5 या 10% चोट खाया पार्टनर एक्स या खुद को नुकसान पहुंचाता है
डॉ. रमा शंकर बताते हैं कि 70-80 फीसदी मामलों में रिश्ता टूटने के बाद पार्टनर अपने एक्स के खिलाफ अनाप-सनाप बोलने लगेगा। कई बार डिप्रेशन में चला जाएगा।
शराब पीना या ड्रग्स लेना शुरू कर देगा। जिल्टेड लवर्स के 5 या 10 फीसदी ही ऐसे केस होते हैं जिसमें लवर अपने एक्स की हत्या करते हैं या खुदकुशी कर लेते हैं या फिर खुद को नुकसान पहुंचाते हैं।
पॉजिटिव जिल्टेड लवर्स एक्स का भला चाहते हैं 
डॉ. रमा शंकर कहते हैं कि उन प्रेमियों की संख्या करीब 7-10 फीसदी ही होती है जो एक-दूसरे खिलाफ जहर नहीं उगलते बल्कि दिल टूटने के बाद भी एक्स के लिए अच्छा ही सोचते हैं।
कई बार अपने एक्स के लिए अच्छा करना चाहते हैं और करते भी हैं। कई बार उन्हें ये उम्मीद भी रहती है कि शायद एक्स पार्टनर वापिस लौट आए। ये ‘पॉजिटिव जिल्टेड लवर्स’ कहलाते हैं।
अलग होना दुनिया का सबसे बड़ा दुख है 
डॉ. रमा शंकर कहते हैं कि दुनिया में दो ही बातें सबसे ज्यादा दुख देती हैं। पहला- किसी करीबी की मृत्यु। दूसरा- किसी से अलगाव। दोनों ही दुख कभी खत्म नहीं होते, जिनमें फिर कभी मिलना मुमकिन नहीं।
प्यार में जब कोई ‘डंप’ करता है तो सामने वाले को लगता है कि उसे इस्तेमाल किया गया। लेकिन वहीं ठहरे रहना जिंदगी नहीं। मूव ऑन कीजिए। जीवन में आगे बढ़िए।
मूव ऑन कैसे करें
साइकोलॉजी में ‘कैथार्सिस इफेक्ट’ के जरिए पीड़ित के मन से गुबार निकाला जाता है। जैसे-किसी व्यक्ति की मृत्यु पर उसे जलाया या दफनाया जाता है।
करीबी रोते हैं। धार्मिक कर्मकांड होते हैं। यह सब पीड़ा से निकलने के तरीके हैं। उसी तरह ‘कैथार्सिस इफेक्ट’ में एक्स से जुड़ी सभी यादों, चीजों को मिटाया जाता है। यानी बीती बातों को भुलाकर दिल और दिमाग हल्का महसूस करे।
दिमाग की जहरीली सोच तो नहीं बना रही हत्यारा? 
जलनखोर प्रेमी से छुटकारा पा चुकीं दिल्ली की वात्या भारद्वाज (बदला नाम) कहती हैं कि यह मामला रिजेक्शन या प्यार का कम बल्कि ईगो, बदले की भावना, जहरीली दिमागी सोच का ज्यादा है।
ऐसे लोगों को प्यार में जब रिजेक्शन मिलता है तो उनके दिल में प्यार मर जाता है। उनका ईगो हर्ट होता है। पार्नटर को सबक सिखाना दिमाग पर हावी रहता है।
किंग/क्वीन सिंड्रोम ने यूथ को बनाया उतावला और हिंसक 
रिजेक्शन-ब्रेकअप पहले भी होते थे,पर अब गुस्सा क्यों बढ़ा है, इस सवाल पर डॉ. रमा शंकर कहते हैं, यूथ का सोशल सपोर्ट खत्म हुआ है और उनका अकेलापन बढ़ा है। जरूरत तुरंत पूरी होनी चाहिए, यह प्रवृत्ति बढ़ी है।
बच्चों में किंग/क्वीन सिंड्रोम बढ़ा है। यानी राजा-रानी की तरह पालन-पोषण होने की वजह से ऐसे युवा में ‘ना’ सुनने की क्षमता नहीं रही।
सोशल मीडिया में एल्गोरिदम और आर्टिफिशियल इंटेलिजेंस यूजर को एक ही तरह के कंटेंट परोस रहे हैं।
अगर यूजर ने एक बार किसी नेगेटिव पोस्ट को लाइक कर दिया तो उसी तरह की पोस्ट की बाढ़ जाएगी। फिल्मों ने भी इस गुस्से को हवा दी है। यही वजहें हैं कि प्रेम में हिंसा की खबरें बढ़ गई हैं।
पुरुषों के लिए ना स्वीकार करना ज्यादा मुश्किल क्यों होता है?
मनोवैज्ञानिक कहते हैं- इस किस्म के ज्यादातर पुरुष या तो निगेटिव माहौल वाली फैमिली में पले-बढ़े होते हैं या उन्हें माता-पिता से बहुत लाड़-प्यार मिला होता है।
जिन्होंने कभी किसी किस्म के इनकार का सामना नहीं किया होता। इसलिए जब कोई लड़की उन्हें मना करती है तो उनका ईगो हर्ट हो जाता है।
शिवानी मिश्री साधू कहती हैं कि बॉलीवुड को भी इसकी जिम्मेदारी लेनी चाहिए। 'अंजाम', 'डर' या ‘एक हसीना थी’ जैसी कई फिल्में हैं जिसमें प्रेमी एक-दूसरे से बदला लेते हैं। फिल्मों से लोग मोटिवेट होते हैं और वहां जो देखते हैं वही करते हैं।
रिलेशनशिप कोच शिवानी का मानना है कि ऐसे रिश्तों से निकलना मुश्किल होता है। लेकिन अगर आप मेंटली स्ट्रॉन्ग हैं तो इस मुश्किल से बाहर आ सकते हैं। उन्होंने इसके लिए उपाए बताए हैं-
अपना सपोर्ट सिस्टम बनाएं
उदासी और निराशा से बचें। दोस्त या फैमिली मेंबर से मन की बात शेयर करें। क्रिएटिव कामों में मन लगाएं। यह पीड़ा से बाहर निकलने में मदद देता है।
अपने फैसले पर अडिग रहें
अगर आप खराब रिश्ते को तोड़ चुके/चुकी हैं तो अपने फैसले पर अडिग रहें। यह इमोशनली थका देने वाला होगा, मगर मजबूत बने रहना वक्त की जरूरत होती है। अपने को मनपसंद कामों में व्यस्त रखें।
एक्स का नंबर डिलीट कर दें, थेरेपिस्ट की मदद लें
एक्स का फोन नंबर डिलीट कर दें। जब फोन कॉल्स-मैसेज नहीं आएंगे तो उबरने में मदद मिलेगी।
इसी तरह उन्हें सोशल मीडिया पर अनफ्रेंड और अनफॉलो करें, ताकि वो आपको नजर न आए।
अगर लगे कि ये उपाय काम नहीं कर रहे तो क्वॉलिफाइड थेरेपिस्ट से राय लें। एक अच्छा थेरेपिस्ट आपको हालात से मुकाबला करने का तरीका बताएगा।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।